CELEX: 32014D0782
Language: sk
Date: 2014-10-16 00:00:00
Title: 2014/782/EÚ: Rozhodnutie Rady zo 16. októbra 2014 o podpise v mene Európskej únie a predbežnom vykonávaní protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Guinejsko-bissauskou republikou

13.11.2014   
            
            
               SK
            
            
               Úradný vestník Európskej únie
            
            
               L 328/1
            
         ROZHODNUTIE RADY
   zo 16. októbra 2014
   o podpise v mene Európskej únie a predbežnom vykonávaní protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Guinejsko-bissauskou republikou
   
      (2014/782/EÚ)
   
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 5,
   so zreteľom na návrh Európskej komisie,
   keďže:
   
               (1)
            
            
               Rada 17. marca 2008 prostredníctvom nariadenia (ES) č. 241/2008 (1) schválila uzavretie Dohody o partnerstve v sektore rybolovu medzi Európskym spoločenstvom a Guinejsko-bissauskou republikou (ďalej len „dohoda“).
            
         
               (2)
            
            
               Platnosť protokolu, ktorým sa stanovujú rybolovné možnosti a finančný príspevok podľa dohody, uplynula 15. júna 2012.
            
         
               (3)
            
            
               Únia prerokovala s Guinejsko-bissauskou republikou nový protokol (ďalej len „protokol“), ktorým sa plavidlám Únie udeľujú rybolovné možnosti vo vodách podliehajúcich zvrchovanosti alebo súdnej právomoci Guinejsko-bissauskej republiky, pokiaľ ide o rybolov.
            
         
               (4)
            
            
               Výsledkom týchto rokovaní bolo parafovanie protokolu 10. februára 2012.
            
         
               (5)
            
            
               S cieľom zaistiť pokračovanie rybolovných činností plavidiel Únie, protokol sa podľa článku 18 protokolu začne predbežne vykonávať odo dňa jeho podpisu.
            
         
               (6)
            
            
               Protokol by sa mal podpísať a mal by sa predbežne vykonávať, kým sa neskončia postupy potrebné na jeho uzavretie,
            
         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Guinejsko-bissauskou republikou (ďalej len „protokol“), s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
   Článok 3
   Protokol sa predbežne vykonáva v súlade s jeho článkom 18 odo dňa jeho podpisu (2) až do skončenia postupov potrebných na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.
   
      V Luxemburgu 16. októbra 2014
      
         
            Za Radu
         
         
            predseda
         
         G. POLETTI
      
   
   
      (1)  Nariadenie Rady (ES) č. 241/2008 zo 17. marca 2008 o uzavretí Dohody o partnerstve v sektore rybolovu medzi Európskym spoločenstvom a Guinejsko-bissauskou republikou (Ú. v. EÚ L 75, 18.3.2008, s. 49).
   
      (2)  Dátum podpisu protokolu uverejní Generálny sekretariát Rady v Úradnom vestníku Európskej únie.